Θήρας

Στην ελληνική μυθολογία ο Θήρας ήταν ένας ήρωας που έδωσε το όνομά του στη νήσο Θήρα. Ο Θήρας καταγόταν από τη γενιά του Κάδμου και ήταν γιος του Αυτεσίωνα. Η όλη οικογένεια είχε εγκατασταθεί στη Σπάρτη, όπου η Αργία, αδελφή του Θήρα, είχε παντρευτεί τον βασιλιά Αριστόδημο. Αλλά ο Αριστόδημος πέθανε όταν τα παιδιά του, ο Προκλής και ο Ευρυσθένης, ήταν ακόμα πολύ μικρά. Τότε ο Θήρας έγινε επίτροπος των ανηλίκων. Μόλις τα παιδιά ενηλικιώθηκαν και είχαν δικαίωμα στον θρόνο της Σπάρτης, ο Θήρας έφυγε και πήγε στο νησί που πήρε το όνομά του. Μέχρι τότε το νησί ονομαζόταν Καλλίστη. Στην επιλογή του βάρυνε το ότι εκεί είχαν πάει άποικοι των Φοινίκων, των παλαιών συντρόφων του γενάρχη Κάδμου. Τον Θήρα συνόδευσαν στο νησί μερικοί Μινύες, απόγονοι των Αργοναυτών, οι οποίοι είχαν καταλήξει στη Λακωνία αφού είχαν εξορισθεί από τη Λήμνο.

Πηγή

 * Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος Χάρη Πάτση, Αθήνα 1969

Θηρας